text: Se videoen: Abe på flugt bliver fanget
  13 januar 2011 kl. 15.41
  Springturen er slut for berberaben, der for en uge siden stak af fra Givskud Zoo.
  En bilist opdagede onsdagen aben ved Filskov og kontaktede direktør Richard Østerballe, Givskud Zoo.
  Aben havde gemt sig på en eng, hvor en dyrlæge fik ram på den med bedøvelsespile. Aben gav først op efter det tredje skud.
  Hanne Ørnbjerg fra Givskud Zoo optog hele forløbet, som du kan se herover.
  Berberaben har nu fået eneværelse i Givskud Zoo, så den kan komme til sig selv i fred og ro.
  Personalet i Givskud Zoo har været på jagt efter aben siden i torsdags. Den blev set på flere lokaliteter omkring Give, inden den fortsatte mod Filskov.
  - Vi er glade for at have den hjemme igen. Nu ved vi, at den ikke ligger og lider et eller andet sted. Og med jagten endt kan vi begynde at passe vores normale arbejde igen, siger Richard Østerballe til Vejle Amts Folkeblad.
  